กรุงไทยเคาะขาย‘นกแอร์’หุ้นละ33บาท
บอร์ดกรุงไทยอนุมัติขายหุ้นนกแอร์ทั้งหมดให้การบินไทยหุ้นละ 33 บาท
28 ก.ย. 2554

บอร์ดกรุงไทยอนุมัติขายหุ้นนกแอร์ทั้งหมดให้การบินไทยหุ้นละ 33 บาท 
นายอภิศักดิ์ ตันติวรวงศ์ กรรมการผู้จัดการใหญ่ธนาคารกรุงไทย กล่าวว่า คณะกรรมการธนาคารได้อนุมัติให้ขายหุ้นสายการบินนกแอร์ที่ถืออยู่ทั้งหมด 10% ให้กับบริษัท การบินไทย ในราคาหุ้นละ 33 บาท ซึ่งคาดว่าจะได้รับเงินประมาณ 100 ล้านบาท
อย่างไรก็ตาม ต้องรอคำตอบจากบริษัท การบินไทย ก่อนว่าจะตอบตกลงซื้อในราคานี้หรือไม่เนื่องจากก่อนหน้านี้ธนาคารกรุงไทยเคยเสนอขายราคาหุ้นละ 45 บาท แต่การบินไทยต้องการซื้อในราคา 13 บาท 
แหล่งข่าวจากสายการบินนกแอร์ เปิดเผยว่า หากการบินไทยตัดสินใจไม่ซื้อหุ้นนกแอร์ ทางกลุ่มของนายพาที สารสิน ประธานเจ้าหน้าที่บริหารสายการบินนกแอร์ และกลุ่มผู้บริหารนกแอร์ก็พร้อมที่จะเข้าไปซื้อหุ้นแทนการบินไทย เพื่อต้องการเข้าไปเป็นผู้ถือหุ้นใหญ่ ซึ่งก่อนหน้านี้กลุ่มของนายพาทีก็ได้เข้าไปเจรจากันเพื่อขอซื้อหุ้นนกแอร์กับผู้ถือหุ้นกลุ่มอื่น คือ บริษัท ทิพยประกันภัย ที่ถือหุ้นอยู่ 10% กองทุนบำเหน็จบำนาญข้าราชการ (กบข.) ถือหุ้น 10% และกองทุนเปิดไทยทวีทุนถือหุ้น 5% แล้ว ในราคาหุ้นละ33 บาท รวม 412 ล้านบาท โดยการซื้อหุ้นดังกล่าวส่งผลให้กลุ่มของ นายพาทีกลายเป็นผู้ถือหุ้นใหญ่เป็นอันดับ 2 รองจากการบินไทย ที่ถือหุ้นใหญ่สุด 39%